b'\n_START_ARTICLE_\nTampereen kaupunginmuseo\n_START_PARAGRAPH_\nTampereen kaupunginmuseo oli Tampereen kaupungin yll\xc3\xa4pit\xc3\xa4m\xc3\xa4 kulttuurihistoriallinen museo, joka sijaitsi Hatanp\xc3\xa4\xc3\xa4n alueella. Museo perustettiin H\xc3\xa4meen museoseuran aloitteesta, samassa yhteydess\xc3\xa4 kun Tampereelle vuonna 1969 luotiin kunnallinen museotoimi. Hatanp\xc3\xa4\xc3\xa4n kartanon p\xc3\xa4\xc3\xa4rakennus remontoitiin 1969\xe2\x80\x931970 ja muutettiin kaupunginmuseoksi. Museo avattiin yleis\xc3\xb6lle 1. lokakuuta 1970._NEWLINE_Kaupunginmuseon n\xc3\xa4yttelytoiminta perustui pitk\xc3\xa4lti H\xc3\xa4meen museoseuran kaupunkihistoriallisiin kokoelmiin. Tampereen kaupungin historiaa k\xc3\xa4sittelev\xc3\xa4n osaston lis\xc3\xa4ksi museossa oli n\xc3\xa4ytteill\xc3\xa4 erilaisia tyylisisustuksia 1700-luvun lopulta 1930-luvulle. Vanhempia tyylisuuntia, alueen esihistoriaa ja talonpoikaiskulttuuria esiteltiin puolestaan H\xc3\xa4meen museossa. _NEWLINE_Kaupunginmuseon oma tallennusty\xc3\xb6 keskittyi etup\xc3\xa4\xc3\xa4ss\xc3\xa4 aineistoon, joka liittyi Tampereen kulttuurihistoriaan ja tamperelaisten el\xc3\xa4m\xc3\xa4npiiriin. K\xc3\xa4yt\xc3\xa4nn\xc3\xb6n syist\xc3\xa4 se ker\xc3\xa4si l\xc3\xa4hinn\xc3\xa4 pieni\xc3\xa4 esineit\xc3\xa4, sill\xc3\xa4 s\xc3\xa4ilytystilat olivat ahtaat. Museotoimeen kuului kaupunginmuseon lis\xc3\xa4ksi H\xc3\xa4meen museo, Suomen koulumuseo, Tampereen teknillinen museo ja Tampereen luonnontieteellinen museo. Niiden kokoelmia hoidettiin ja kartutettiin keskitetysti, joten kaupunginmuseolla oli k\xc3\xa4yt\xc3\xa4nt\xc3\xb6n\xc3\xa4 ohjata tilaa viev\xc3\xa4t esineet teknillisen museon kokoelmiin._NEWLINE_Teknillinen museo k\xc3\xa4rsi pahoja vaurioita tulipalossa 1989, mik\xc3\xa4 pakotti kaupungin j\xc3\xa4rjestelem\xc3\xa4\xc3\xa4n museotoimintaansa uudelleen. Samoihin aikoihin Tampellan tyhjeneville tehdasrakennuksille etsittiin uutta k\xc3\xa4ytt\xc3\xb6\xc3\xa4. Museotoimi p\xc3\xa4\xc3\xa4tti rakentaa sinne nykyaikaisen museokeskuksen. Vuonna 1993 se luopui Hatanp\xc3\xa4\xc3\xa4n kartanosta. Kaupunginmuseo suljettiin, ja sen kokoelma siirtyi osaksi uutta museokeskusta. Vapriikki avautui yleis\xc3\xb6lle syksyll\xc3\xa4 1996.'